KIRJALLINEN KYSYMYS E-0316/03 esittäjä(t): Chris Davies (ELDR) komissiolle. Eläinkokeita korvaavien menetelmien validointitutkimukset.



Virallinen lehti nro 268 E , 07/11/2003 s. 0091 - 0093



KIRJALLINEN KYSYMYS E-0316/03 esittäjä(t): Chris Davies (ELDR) komissiolle (10. helmikuuta 2003) Aihe: Eläinkokeita korvaavien menetelmien validointitutkimukset Euroopan vaihtoehtoisten tutkimusmenetelmien keskus(1) on heinäkuussa 2002 ilmoittanut, että 13 menetelmää, joissa ei käytetä eläimiä, ovat vuoteen 2003 mennessä teknisesti valmiita ennakkovalidointia tai validointitutkimuksia varten: - Ihmisen ihosoluista rakennettu ihomalli - Ihon toimintatesti - Silmien ärsytys: QSAR tai ESR -menetelmät - Akuutti systeeminen toksisuus: QSAR tai DEREK -menetelmät - Biokinetiikka: metabolismia koskevat in vitro -seulonnat - Biokinetiikka: ihmisen maksasoluviljelmät - Kohde-elin/systeeminen toksisuus (neurotoksisuus): kolmiulotteiset aivosoluviljelmät ja neuroblastoomasolulinjat - Kohde-elin/neurotoksisuus: glia- ja hermosoluviljelmät - Genotoksisuus/genotoksiset karsinogeenit: in vitro -mikrotumatestit - Lisääntymistoksisuus (miehen hedelmällisyys): Leydigin solulinjatesti - Umpierityshäiriöt: reseptorisidosten solujärjestelmät - Umpierityshäiriöt: QSAR-menetelmä reseptorisidosten toteamiseksi Voiko komissio vahvistaa, että näiden menetelmien ennakkovalidointi- tai validointitutkimukset on käynnistetty? Jos tutkimuksia ei ole käynnistetty, voiko komissio selittää miksi tietyt tutkimukset ovat viivästyneet ja milloin ne käynnistetään? (1) Euroopan vaihtoehtoisten tutkimusmenetelmien keskuksen kertomus Alternative (Non-animal) Methods for Chemical Testing: Current Status and Future Prospects. Philippe Busquinin komission puolesta antama vastaus (27. helmikuuta 2003) Euroopan vaihtoehtoisten tutkimusmenetelmien keskus(1) ilmoitti heinäkuussa 2002, että 13 menetelmää, joissa ei käytetä eläimiä, ovat vuoteen 2003 mennessä teknisesti valmiita prevalidointia tai validointitutkimuksia varten. Nykytilanne on seuraava: - Ihmisen ihosoluista rakennettu ihomalli - Ihon toimintatesti Parhaillaan on meneillään akuutin ihoärsytyksen tutkimiseksi rekonstruoidulla ihmisen iholla tehtävien testien (Epiderm ja Episkin) ja ihon toimintatestin (SIFT) validointi. Hallinnollinen menettely (tarjouskilpailu) on viivästyttänyt hanketta. - Akuutti systeeminen toksisuus, muut kuin QSAR/DEREK Euroopan vaihtoehtoisten tutkimusmenetelmien keskus aloitti vuonna 2002 yhteisen validointitutkimuksen Yhdysvaltojen ICCVAM-komitean (Interagency Coordinating Committee on the Validation of Alternative Methods) kanssa. Tutkimuksen ensisijaisena tavoitteena on arvioida kahden perussytotoksisuuskokeen relevanssia: neutraalipuna-sytotoksisuus-BALB/c 3T3 -koe ja ihmisen normaalia keratinosyytti-neutraalipuna-sytotoksisuutta koskeva koe, joilla pyritään tarkentamaan ja vähentämään eläinten käyttöä akuutin oraalisen toksisuuden testauksessa. Tutkimus on määrä saada päätökseen vuoden 2003 lopussa tai vuoden 2004 alussa. - Biokinetiikka: metabolismia koskevat in vitro -seulonnat Vaihe I: Vuonna 2003 aloitetaan prevalidointitutkimukset, jossa käytetään ihmisen hepatosyyttien tai ihmisgeenejä edustavien muuntogeenisten solulinjojen subsellulaarisia fraktioita aineenvaihduntavälitteisten vaikutusten määrittämiseen. Vaihe II: Saatetaan päätökseen entsyymipolymorfismin vaikutuksia metabolismiin kuvaavien in vitro -mallien tarkastelun prevalidointi. - Biokinetiikka: ihmisen maksasoluviljelmät Vaihe II: Vuonna 2003 aloitetaan ihmisen maksan kerrostumaviljelmien prevalidointi ratkaisevien biotransformaatioentsyymien induktion arvioimiseksi. - Kohde-elintoksisuus/systeeminen toksisuus (neurotoksisuus): kolmiulotteiset aivosoluviljelmät Vaihe I: Prevalidointitutkimukset, joissa käytetään kolmiulotteisia aivosoluviljelmiä (aggregaatteja), aloitetaan vuonna 2003. Malli on hyväksytty. - Neuroblastoomasolulinjat ECVAM arvioi parhaillaan mallia. Vaihe I: Neuroblastoomasolulinjojen prevalidointi aloitetaan vuonna 2003. - Kohde-elintoksisuus/neurotoksisuus: glia- ja hermosoluviljelmät ECVAM arvioi parhaillaan mallia. Vaihe I: Prevalidointitutkimukset, joissa käytetään hermo- ja gliasolujen sekaviljelmiä, aloitetaan vuonna 2003. - Genotoksisuus/genotoksiset karsinogeenit: in vitro -mikrotumatestit ECVAM:n yhteistyökumppanit (Barcelonan autonominen yliopisto ja Pisan yliopisto) ovat käyttäneet testiä laajalti solumuutosten tutkimusta koskevan sopimuksen puitteissa. Sopimus päättyy kuluvan kuukauden lopussa, ja sopimuspuolten välinen päätöskokous pidetään Euroopan vaihtoehtoisten tutkimusmenetelmien keskuksessa 26. helmikuuta 2003. Kokouksessa keskustellaan mahdollisesta validoinnista. - Lisääntymistoksisuus (miehen hedelmällisyys): Leydigin solulinjatesti Neuvoteltua sopimusta ei voitu rahoittaa vuonna 2002. Rahoitus on tarkoitus saada vuonna 2003. Hanke on tarkoitus sisällyttää suunniteltuun lisääntymistoksisuutta koskevaan ECVAMin hallinnoimaan integroituun hankkeeseen. - Umpierityshäiriöt: reseptorisidosten solujärjestelmät - Umpierityshäiriöt: QSAR-menetelmä reseptorisidosten toteamiseksi Euroopan vaihtoehtoisten tutkimusmenetelmien keskus on liittynyt Taloudellisen yhteistyön ja kehityksen järjestön (OECD) validointia koskevaan aloitteeseen, jota koskeva ensimmäinen kokous on maaliskuussa 2003. - Akuutti systeeminen toksisuus: QSAR- tai DEREK-menetelmät - Silmien ärsytys: QSAR- tai ESR-menetelmät Yhteinen tutkimuskeskus (YTK) suunnittelee aloittavansa myöhemmin tänä vuonna Euroopan kemikaaliviraston (ECB) ja Euroopan vaihtoehtoisten tutkimusmenetelmien keskuksen (ECVAM) kanssa yhteistyössä QSAR-menetelmien validoinnin tiettyjen loppupisteiden osalta. QSAR-menetelmien validointitutkimusten yksityiskohtaisessa suunnittelussa odotetaan nyt kuitenkin QSAR-menetelmiä koskevista kansainvälisesti tunnustetuista hyväksyttävyyskriteereistä käytäviä OECD-tason keskusteluja. Tarkoitus on asettaa sarja minimikriteereitä, joilla arvioidaan QSAR-menetelmien soveltuvuutta validointiin (vastaavat kuin ECVAM:n kriteerit kehitettäessä testejä in vitro -testien saattamiseksi prevalidointiin) ja sarja lisäkriteereitä, joita sovelletaan QSAR-validointiprosessin lopussa ja joilla ratkaistaan QSAR-menetelmien tieteellinen pätevyys. Sen vuoksi validoitaviksi valittujen QSAR-menetelmien on täytettävä tietyt hyväksyttävyyskriteerit. Tästä syystä on todennäköistä, että QSAR-menetelmien validointiin suunniteltua aikaa tarkistetaan, ja mukaan otetaan QSAR-erityismenetelmien perusteellinen arviointi, jota ei tehty ECVAMin raporttia valmisteltaessa. (1) Euroopan vaihtoehtoisten tutkimusmenetelmien keskuksen raportti Alternative (Non-animal) Methods for Chemicals Testing: Current Status and Future Prospects (vaihtoehtoisten eläinkokeita korvaavien kemiallisten aineiden testausmenetelmien nykytila ja tulevaisuudennäkymät).